  Виталий Пронин Республикаысьтымы 13 ёрос туж секыт югдуре шедемын. Куазь кӧс улэмен валче, 238 сюрс гектар ю-нянь быремын. Со вань кизем пӧлысь 46 процентэз.Тол вылэ кизем ю шунды шорын сокем сутскемын ӧвӧл. Тулыс уго лымы ваньмыз сямен музъеме пыӵаз. Озьыен, тысь ӝужаса но юнмаса вуттӥз ик. Нош тулыс гырем-кизем бусыосысь туннэ рос-прос шепез уд пумита: векчи но начар. Озьыен, фураж но йӧнала уз люкаськы, кидыс но рос-прос дасяны ум пишмытэ.- Куазь юн шуккиз 332 хозяйствоезя, - вера Правительстволэн Тӧроезлэн воштӥсез, гурт удыс понна кыл кутӥсь Александр Коробейников. - 3-4 миллиард тыр ыштон вайиз таиз ар. Гидрометеоцентрын ужасьёс мылкыдэз буйгатыны выро ик, матысь нуналъёсы зороз шуыса. Но куазед пӧяны быгатоз: гудыръялоз-тӧласькоз но, зор палэнтӥ ортчоз. Куд-ог районъёс 1 гектарысь 5-6 центнер но нянь уз басьтэ. Быдэс республикаын со гектарысь 12 центнер люкаськиз ке, шумпотыны кулэ ни.Ярано коть, пудо сиён дасян кӧня ке буйгатэ. Турын-куар будӥзгес ик. Республикаямы 39 процентэз турын погыртэмын ни. Сенаж 41 процентэз дасямын, силос 41 процентэз гуосы пыремын ни. Дэбесэз зоръёс коттӥзыгес но, татын турын дасянзэс тырмытӥзы ни. Табере мукет ёросъёслы вузан вылысь люкало. Шаркан ёрос турнаськыны ветлэ артысь Пермь улосэ, можгаос потало Вавоже.Клевер 40 сантиметр ӝутӥськемын, сяськаяське ни. Со уз ни буды. Но сое октыны но дасяны луоз. 2010-тӥ кӧс арын таиз культура музъем бордысь йырзэ ик ӧз ӝутъя.- Котыр ласянь тужгес секыт югдур Алнаш но Грак ёросъёсын - татын ог 80 процентэз турын но нянь ӝуамын. Шарканын - 70 процентэз. Таӵе шимес адӟонэн валче 13 ёросын секыт югдур ялыны медӥськомы. Лыдпус йылыны быгатоз на. Вазиськомы Россиысь Правительствое, хозяйствоосмылы мед юрттозы шуыса, - вераз Александр Коробейников.Но ёросъёсысь кивалтӥсьёс юрттэт вылэ гинэ уг оскисько.- Гидрометеоцентрысь специалистъёс музъемысь мускытсэ чакланы вуылӥзы. Одӥг шапыксэ но ӧз шедьтэ, - шуэ Грак ёрос йырлэн воштӥсез, гурт удысъя управлениен кивалтӥсь Сергей Овчинников. - 3 сюрс 500 гектарез валэс ю быремын. Кӧс турын районын 60 процентэз дасямын. Сенаж, 18 сюрс тонна интые, 8 сюрс гинэ люкаськиз. Пудо сиён дасяны 108 процентлы быгатӥз «Родина» хозяйство гинэ. Со ик юрттоз вуоно тулыс кизьыны - татын вылӥ сортъем кидыс будэто.Александр Коробейников но оскытэ: пудо сиён толэз потыны тырмымон дасяломы, палэнысь улосъёсы вазиськылытэк. Июль пумын тол вылэ кизем юосты октыны потозы ни лымшор ёросъёс.Елена Фёдорова  